Document ID: 32014D0096

RÅDETS AFGØRELSE
af 18. februar 2014
om forlængelse af gyldigheden af afgørelse 2012/96/EU
(2014/96/EU)
RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 217,
under henvisning til partnerskabsaftalen mellem på den ene side medlemmerne af gruppen af stater i Afrika, Vestindien og Stillehavet og på den anden side Det Europæiske Fællesskab og dets medlemsstater, der blev undertegnet den 23. juni 2000 (1) i Cotonou (»AVS-EU-partnerskabsaftalen«) og senest revideret i Ouagadougou i Burkina Faso den 22. juni 2010 (2), særlig artikel 96,
under henvisning til den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges ved gennemførelsen af AVS-EU-partnerskabsaftalen (3), særlig artikel 3,
under henvisning til forslag fra Europa-Kommissionen, og
ud fra følgende betragtninger:
(1)
Ved Rådets afgørelse 2002/148/EF (4) blev konsultationerne med Republikken Zimbabwe i henhold til artikel 96, stk. 2, litra c), i AVS-EU-partnerskabsaftalen afsluttet, og der blev truffet relevante foranstaltninger. Disse relevante foranstaltninger er siden da blevet ændret, og anvendelsesperioden revideres med jævne mellemrum.
(2)
For at vise Unionens fortsatte vilje til den politiske proces som led i den globale politiske aftale besluttede Rådet den 7. august 2012 ved afgørelse 2012/470/EU (5) at forlænge gyldigheden af afgørelse 2012/96/EU (6) og at suspendere anvendelsen af de »relevante foranstaltninger«, der begrænser samarbejdet med Zimbabwe i henhold til artikel 96 i AVS-EU-partnerskabsaftalen, i en periode på 12 måneder. Den 9. august 2013 besluttede Rådet ved afgørelse 2013/428/EU (7) yderligere at forlænge gyldigheden af afgørelse 2012/96/EU indtil den 20. februar 2014, mens de relevante foranstaltninger forbliver suspenderet.
(3)
I overensstemmelse med Rådets aftale om fortsat at skabe incitament til fuldt ud at gennemføre de vigtigste bestemmelser i Zimbabwes forfatning fra 2013 samt de øvrige valgreformhenstillinger, der er udarbejdet af internationale og nationale observatører efter valget i 2013, bør afgørelse 2012/96/EU forlænges yderligere, mens de relevante foranstaltninger forbliver suspenderet.
(4)
Unionen kan til enhver tid revidere denne afgørelse -
VEDTAGET DENNE AFGØRELSE:
Artikel 1
Gyldigheden af afgørelse 2012/96/EU og de relevante foranstaltninger heri forlænges hermed. Afgørelse 2012/96/EU udløber den 1. november 2014.
Anvendelsen af de relevante foranstaltninger i henhold til afgørelse 2012/96/EU forbliver suspenderet. De skal løbende revideres og anvendes igen, hvis situationen i Zimbabwe forværres alvorligt.
Artikel 2
Denne afgørelse træder i kraft på dagen for vedtagelsen.
Udfærdiget i Bruxelles, den 18. februar 2014.

Labels: 10
18
15